ועדת הכספים, כנסת 16, פרוטוקול מספר 273, 2005-12-06 09:45

יעקב ליצמן: בוקר טוב אנחנו עוברים לנושא צו הטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), התשס"ה-2005 (יבוא שמנים – מכתב מ-21.11.05).

צביה דורי: אנחנו מבקשים להאריך את ההיטל הקודם לשנתיים נוספות.

יעקב ליצמן: למה לא חמש שנים?

צביה דורי: הצו המקורי היה לשנתיים וזה מוארך, ולכן זה לעוד שנתיים.

צביה דורי: אנחנו עושים את זה כל הזמן.

נסים דהן: מה הנתונים הכלכליים שמצדיקים את הצו?

נסים דהן: למה צריך להגן?

נסים דהן: כמה הפער?

יעקב ליצמן: האם תעשיית השמן בארץ רווחית?

נסים דהן: אם זה היה רווחי לא היה צורך בצו, לכן ביקשתי נתונים כלכליים.

צביה דורי: הייצור של שמן הוא עם ערך מוסף מאוד נמוך יחסית, משום שחומר הגלם מהווה בין 85% ל-90% ממשקל השמן, ופולי הסויה מיובאים.

צביה דורי: מייבאים פולי סויה שמהם מייצרים גם שמנים וגם כוספאות.

צביה דורי: כלומר, יש להם מרווח מאוד קטן כדי להרוויח, ולכן נושא ההיטל כל כך קריטי, כי בלי היטל הם לא יוכלו להחזיק מעמד.

יעקב ליצמן: היות שכל כך שכנעת אותי, אז למה רק שנתיים?

יעקב ליצמן: למה לא לבסס את זה יותר זמן?

יעקב ליצמן: דברים כאלה אנחנו בדרך כלל מאשרים ליותר זמן, למה לשגע אותנו כל פעם?

צביה דורי: אתה צודק, פנינו לפני שבוע במכתב לאגף המכס להפוך את זה למכס.

צביה דורי: ברגע שזה הופך להיות מכס לא צריכים לחזור לכאן בכלל.

נסים דהן: ואז אתם נתקלים בהסכמים הבין-לאומיים.

יעקב ליצמן: אתם רוצים להוריד להסיר את זה מכם ולהעביר את זה למכס, ואז הם יגיעו כל פעם כדי להוריד מכס.

נסים דהן: אי אפשר להטיל מכס, יש הסכמים בין-לאומיים.

צביה דורי: ההסכמים הבין-לאומיים לא כוללים מוצרים חקלאיים.

צביה דורי: אם זה היה מנוגד להסכמים הבין-לאומיים לא היו מתקנים את זה.

צביה דורי: כתב את זה מנכ"ל סחר החוץ אצלנו, שהוא מכיר את כל ההסכמים הבין-לאומיים.

יעקב ליצמן: לשכות המסחר, אני רוצה לשמוע מה ההתנגדות שלכם.

יעקב ליצמן: אתם בעד יבוא, זה ברור, אבל אני מדבר לגבי שמן.

עוז חיים: אנחנו גם בעד הייצור המקומי וגם בעד התעשייה.

יעקב ליצמן: בדרך כלל איגוד לשכות המסחר מגן על היבוא.

יעקב ליצמן: מסחר זה לא ייצור מקומי, לכן אתה מגן על היבוא ואני מבין את זה, גם זה כסף, גם זה מכניס למדינה.

נסים דהן: בלי ההיטל, יש סכנה לקיום התעשייה בארץ?

נסים דהן: כמה עובדים יש שם?

צביה דורי: נכון, זה תלוי אם לוקחים עובדים ישירים או עקיפים.

קריאה: 600 עובדים.

נסים דהן: 600 עובדים שיכולים להיות בסכנה.

יעקב ליצמן: איפה המפעלים?

צביה דורי: אחד בחיפה, אחד בעכו ואחד בדרום.

יעקב ליצמן: תודה.

יעקב ליצמן: איגוד המסחר, בבקשה.

עוז חיים: לשכת המסחר היא גם בעד התוצרת המקומית, היא בעד המסחר אבל בתחרות הוגנת.

עוז חיים: אנחנו רואים שמאז החשיפה ליבוא, על מנת להביא את התעשייה המקומית להתייעלות הוראת השעה הזאת הפכה להיות הוראת קבע.

יעקב ליצמן: אז מה אתה רוצה, שייפלו?

יעקב ליצמן: יש 600 עובדים ישירים, וזה יכול לגרום לנזק לעוד יותר עובדים.

נסים דהן: מה עלות ההיטל הזה לצרכן?

חיים פינק: זה בין 4.5% ל-7%.

נסים דהן: כמה זה בשקלים?

חיים פינק: זה אגורות, לא שקלים.

חיים פינק: זה כ-20 אגורות לליטר.

חיים פינק: בשוק האירופי, שהוא פתוח, יש היטלים על יבוא של סויה וזה בגלל השימוש של כל השוק העולמי.

עוז חיים: השמן הוא מוצר בסיסי לכל השכבות החלשות, הוא גם מהווה מוצר גלם לתעשייה המקומית במוצרים נלווים.

עוז חיים: השארת ההיטל הזה משאירה את המחירים ברמה גבוהה של כלל המוצרים, ובסופו של דבר מי שמממן את זה אלה כמובן הצרכנים.

יעקב ליצמן: בכמה?

נסים דהן: 15 אגורות אמרו לנו.

נסים דהן: מכל בקבוק כזה, כמה המסים?

חיים פינק: 15 אגורות מתוך 4.5 או 5 שקלים שהם המחיר לבקבוק.

חיים פינק: התנודות במחירי הסויה במהלך השנה משפיעות הרבה יותר מאותן 15 אגורות.

חיים פינק: הדברים מושפעים מהשוק העולמי.

צביה דורי: יש יבואני שמנים ויש יבואני כוספאות.

צביה דורי: יבואני הכוספאות בזמנו הגישו נגדנו תביעה.

יעקב ליצמן: אבל יש הבדל בהיטל.

צביה דורי: נכון, זה 4.5% על כוספאות ו-4% על שמנים.

צביה דורי: צלצל אליי היום בבוקר המנכ"ל של שומרי בר, שהוא היבואן העיקרי של כוספאות, ואמר לי שהוא לא מתנגד.

צביה דורי: להיפך, הוא מעדיף שזה יישאר ככה כדי לא לעורר את כל המהומה מסביב לזה.

יעקב ליצמן: אבל הוא לא באיגוד לשכות המסחר.

צביה דורי: כנראה שלא, כי אין לו שום בעיה עם ההיטל.

צביה דורי: דבר שני, לפני שנתיים עשינו דיון מאוד יסודי, עשינו בדיקה כלכלית.

צביה דורי: המנכ"ל קרא לכל הצדדים ושמע אותם.

צביה דורי: אני חושבת שהגענו לאיזון נאות בין הצרכים של היבואנים ובין הצרכים של השוק המקומי.

צביה דורי: ההיטל היה פעם כמה עשרות אחוזים, הוא ירד וירד, ועכשיו הוא הגיע לרמה שאני חושבת שהיא מינימלית.

צביה דורי: לגבי הארכה לארבע שנים, יכול להיות שמשפטית אי אפשר להאריך ליותר משנתיים.

נסים דהן: מתי נעשה בפעם האחרונה דיון שבודק את רמת המיסוי?

צביה דורי: לפני שנתיים לקחנו רואה חשבון ובדקנו.

נסים דהן: בינתיים אין מכשור חדש שיכול להוזיל עלויות ייצור?

נסים דהן: הרי כל הבעיה היא עלויות ייצור.

חיים פינק: תעשיית השמנים בארץ היא 100 מיליון שקלים.

חיים פינק: בשנה האחרונה היבוא, אחרי ההיטל, הוא יותר זול, בגלל שיש סבסוד ליצוא בארגנטינה, והוא יודע את זה.

עוז חיים: וכשיש רווחיות גם ההיטל יורד?

עוז חיים: אתם מציגים רק הפסד.

חיים פינק: אתם סתם נטפלים לדברים, שאתם יודעים שהם שקריים.

יעקב ליצמן: אני מבקש לא לדבר בצורה כזאת.

עוז חיים: אי אפשר להציג שהתעשייה המקומית מפסידה.

עוז חיים: גם לפני שנתיים, כשישבנו פה, לא ניתחנו ניתוח מהותי את כל העבודה הכלכלית שנעשתה ואת הרווחיות של החברות המקומיות.

עוז חיים: לא יכול להיות שבאופן עקבי, אחת לשנתיים אנחנו באים לכאן ומשרד התמ"ת מציג את זה בצורה מאוד - - -

יעקב ליצמן: אם אני לא טועה, זה היה פעם אחת לשנתיים ועכשיו זאת פעם שניה.

יעקב ליצמן: רבותיי, אני מצביע.

יעקב ליצמן: מי בעד צו היטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), התשס"ה-2005 (יבוא שמנים – מכתב מ-21.11.05)?

יעקב ליצמן: הצבעה בעד – פה אחד נגד – אין

יעקב ליצמן: אם אני לא טועה, זה היה פעם אחת לשנתיים ועכשיו זאת פעם שניה.

יעקב ליצמן: רבותיי, אני מצביע.

יעקב ליצמן: מי בעד צו היטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), התשס"ה-2005 (יבוא שמנים – מכתב מ-21.11.05)?

יעקב ליצמן: הצבעה בעד – פה אחד נגד – אין

יעקב ליצמן: תודה רבה, אושר פה אחד.